Fil-konklużjonijiet tiegħu tat-30 ta’ Novembru 2018 dwar ir-Rapport Speċjali Nru 16/2018 tal-Qorti Ewropea tal-Awdituri “Rieżami ex post tal-leġiżlazzjoni tal-UE: sistema stabbilita sewwa, iżda inkompleta”, il-Kunsill “issottolinja l-importanza tal-Ftehim Interistituzzjonali dwar it-tfassil aħjar tal-liġijiet (..), l-għanijiet rilevanti tiegħu - bħall-enfasi leġiżlattiva fuq l-oqsma bl-akbar valur miżjud għaċ-ċittadini Ewropej, is-simplifikazzjoni tal-leġiżlazzjoni tal-Unjoni u l-evitar tar-regolamentazzjoni żejda u l-prinċipji bħas-sussidjarjetà, il-proporzjonalità, iċ-ċertezza legali u t-trasparenza”.

Is-sena 2018 kienet ikkaratterizzata mill-ħidma tat-Task Force dwar is-Sussidjarjetà, il-Proporzjonalità u “Isir Inqas b’Mod Aktar Effiċjenti”, fejn id-delegazzjoni tal-Kumitat Ewropew tar-Reġjuni (“il-Kumitat”) enfasizzat l-importanza tal-awtoritajiet lokali u reġjonali fil-monitoraġġ tas-sussidjarjetà u tal-proporzjonalità u fil-proċess tat-teħid tad-deċiżjonijiet fl-Ewropa kollha kemm hi.

3. l-applikazzjoni tal- mekkaniżmu ta’ kontroll tas-sussidjarjetà mill-parlamenti nazzjonali

3.1. Ħarsa Ġenerali

Fl-2018, il-Kummissjoni rċeviet 37 opinjoni motivata mingħand il-Parlamenti nazzjonali, numru li kien ferm inqas minn dak fl-2016 (65) u fl-2017 (52). L-għadd globali ta’ opinjonijiet li waslu fl-2018 kien kważi l-istess bħal fis-snin preċedenti (576 fl-2017, 569 fl-2018), li jfisser li l-proporzjon ta’ opinjonijiet motivati mqabbel mal-għadd globali ta’ opinjonijiet li waslu kompla jonqos, minn 10.5 % fl-2016 u 9 % fl-2017 għal 6.5 % fl-2018. Il-proporzjon ta’ opinjonijiet motivati mqabbel mal-għadd globali ta’ opinjonijiet dwar il-proposti tal-Kummissjoni soġġetti għall-mekkaniżmu ta’ kontroll tas-sussidjarjetà naqas ukoll b’mod qawwi, minn 17.6 % (65/370) fl-2016 u 16 % (52/325) fl-2017 għal 10.5 % (37/351) fl-2018.

Is-37 opinjoni motivata li waslu fl-2018 kienu jikkonċernaw 22 proposta jew pakkett differenti (ara l-Anness 1). Ħadd ma rċieva aktar minn erba’ opinjonijiet motivati (b’bejn ħames u seba’ voti). Dan jikkuntrasta mas-sitwazzjoni fl-2016, fejn il-proposta għar-rieżami tad-Direttiva dwar l-istazzjonar tal-ħaddiema kienet irċeviet 14-il opinjoni motivata u skattat il-proċedura ta’ “karta safra”, u fl-2017, fejn il-proposta dwar is-suq intern tal-elettriku ġġenerat 11-il opinjoni motivata mingħajr ma skattat din il-proċedura. Il-proposti li wasslu għall-aktar opinjonijiet motivati kienu dawk dwar ir-rieżami tad-Direttiva dwar l-Ilma tax-Xorb, dwar it-tassazzjoni ta’ attivitajiet diġitali fl-Unjoni u dwar ir-razzjonalizzazzjoni ta’ miżuri li jmexxu ’l quddiem it-twettiq tan-netwerk trans-Ewropew tat-trasport. Kull waħda ġġenerat erba’ opinjonijiet motivati. It-Taqsima 3.2 tiddeskrivihom f’aktar dettall.

Filwaqt li l-opinjonijiet motivati mibgħuta mill-Parlamenti nazzjonali ġeneralment jikkontestaw il-valur miżjud ta’ azzjoni proposta fil-livell Ewropew meta mqabbla mal-azzjoni fil-livell lokali, reġjonali jew nazzjonali, ta’ min isemmi wkoll li, għall-kuntrarju, l-opinjoni motivata maħruġa mill-Assemblée nationale Franċiża dwar il-pjanijiet strateġiċi skont il-politika agrikola komuni opponiet id-delega eċċessiva tas-setgħa lill-Istati Membri u sabet li l-politika tiġi implimentata b’mod aktar effettiv fil-livell tal-Unjoni.

It-tnaqqis fl-għadd totali ta’ opinjonijiet motivati maħruġa fl-2018 kien jirrifletti tnaqqis simili fl-għadd ta’ opinjonijiet motivati maħruġa għal kull kamra. Fl-2018 kien hemm 14 mill-41 kamra li ħarġu opinjonijiet motivati (meta mqabbla ma’ 26 fl-2016 u 19 fl-2017). Il-kamra li ħarġet bil-bosta l-akbar numru ta’ opinjonijiet motivati kienet ir-Riksdag Żvediż. Huwa waħdu ħareġ 12-il opinjoni motivata, aktar minn terz tat-total. Kmamar oħrajn li ħarġu opinjonijiet motivati fl-2018 kienu: il-Poslanecká sněmovna tar-Repubblika Ċeka (4), is-Senát Ċek (1), il-Folketing Daniż (2), id-Dáil and Seanad Éireann Irlandiżi (4), il-Bundestag Ġermaniż (2), is-Sénat Franċiż (2), l-Assemblée nationale Franċiża (1), is-Senato della Repubblica Taljan (1), il-Kamra tad-Deputati Maltija (1), it-Tweede Kamer Olandiża (1), il-Bundesrat Awstrijak (3) u l-House of Commons (2) u l-House of Lords tar-Renju Unit (1).

3.2. Kawżi ewlenin

Din it-taqsima tippreżenta t-tliet proposti/pakketti individwali li rċevew l-akbar numru ta’ opinjonijiet motivati fl-2018 (erbgħa kull wieħed/waħda).

·Proposta dwar ir-reviżjoni tad-Direttiva dwar l-Ilma tax-Xorb

Fl-1 ta’ Frar 2018, il-Kummissjoni pproponiet li tfassal mill-ġdid id-Direttiva dwar il-kwalità tal-ilma maħsub għall-konsum mill-bniedem. Din il-proposta wasslet għal erba’ opinjonijiet motivati.

Il-Bundesrat Awstrijak ikkontesta l-benefiċċju tad-dispożizzjonijiet issuġġeriti dwar il-valutazzjoni tal-periklu u l-informazzjoni lill-pubbliku u l-kompatibbiltà tad-dispożizzjonijiet dwar l-aċċess għall-ġustizzja mas-sistema legali Awstrijaka. Id-Dáil and Seanad Éireann Irlandiżi sabu li l-proposta llimitat bla bżonn il-kamp ta’ applikazzjoni għat-teħid tad-deċiżjonijiet nazzjonali u ma qisitx l-arranġamenti eżistenti fil-livell nazzjonali u l-kunsiderazzjonijiet lokali u reġjonali. Il-House of Commons tar-Renju Unit sostniet li l-proposta naqset milli tispjega l-benefiċċju akbar li taġixxi fuq livell Ewropew u tat lill-Istati Membri ftit wisq diskrezzjoni sabiex jimplimentaw id-dispożizzjonijiet ġodda, b’mod partikolari dwar ir-rekwiżit li jiġi pprovdut aċċess għall-ilma tax-xorb fl-ispazji pubbliċi. Il-Poslanecká sněmovna tar-Repubblika Ċeka kienet tal-fehma li l-kwalità tal-ilma u l-materji konnessi mal-aċċess liberu għall-ilma fl-ispazji pubbliċi jistgħu jinkisbu b’mod suffiċjenti mill-Istati Membri fil-livell ċentrali, reġjonali u lokali.

Fit-tweġibiet tagħha għat-tħassib dwar is-sussidjarjetà espress mill-Parlamenti nazzjonali, il-Kummissjoni enfasizzat li billi pproponiet ir-reviżjoni tad-Direttiva dwar l-Ilma tax-Xorb hija kienet qed tirrispondi għall-ewwel inizjattiva b’suċċess ta’ Ċittadini Ewropej ‘Right2Water’ u għal riżoluzzjoni tal-Parlament Ewropew li tistieden lill-Kummissjoni sabiex tressaq proposti leġiżlattivi f’konformità mal-għan primarju tal-inizjattiva Ċittadini Ewropej. Hija kienet qed issegwi wkoll l-Aġenda 2030 tan-Nazzjonijiet Uniti. Barra minn hekk, l-evalwazzjoni tad-Direttiva dwar l-Ilma tax-Xorb ikkonfermat il-valur tal-leġiżlazzjoni dwar l-ilma tax-xorb fil-livell Ewropew. Għalhekk, il-Kummissjoni sostniet li l-għan tal-proposta li tipproteġi s-saħħa tal-bniedem billi tiżgura ilma tax-xorb ta’ kwalità għolja għaċ-ċittadini madwar l-Ewropa jista’ jintlaħaq aħjar fil-livell Ewropew. Il-Kummissjoni fakkret ukoll li l-proposta ħalliet lill-Istati Membri b’marġini wiesa’ ta’ diskrezzjoni meta biddlet id-Direttiva f’liġi nazzjonali u implimentatha.

·Proposta għal Direttivi dwar it-tassazzjoni ta’ attivitajiet diġitali fl-Unjoni

Fil-21 ta’ Marzu 2018, il-Kummissjoni adottat proposta għal Direttiva li tistabbilixxi regoli li jirrigwardjaw it-tassazzjoni korporattiva ta’ preżenza diġitali sinifikanti u proposta għal Direttiva dwar is-sistema komuni ta’ taxxa fuq is-servizzi diġitali fuq id-dħul li jirriżulta mill-forniment ta’ ċerti servizzi diġitali. Dawn id-Direttivi fformaw parti minn pakkett dwar it-tassazzjoni tal-ekonomija diġitali u kellhom l-għan li jindirizzaw il-problemi kkaġunati mill-fatt li l-qafas tat-taxxa korporattiva attwali ma żammx il-pass mal-karatteristiċi ġodda tas-settur diġitali. Dawn iż-żewġ proposti skattaw erba’ opinjonijiet motivati. L-erba’ kmamar li ħarġu opinjonijiet motivati sostnew li t-tassazzjoni kienet primarjament kwistjoni għall-Istati Membri u li l-għan tal-proposti jista’ jintlaħaq aħjar permezz ta’ soluzzjonijiet nazzjonali kkoordinati fil-livell internazzjonali, b’mod partikolari taħt l-Organizzazzjoni għall-Kooperazzjoni u l-Iżvilupp Ekonomiċi.

Fit-tweġibiet tagħha, il-Kummissjoni enfasizzat li t-tassazzjoni tal-attivitajiet diġitali kellha dimensjoni internazzjonali minħabba li kienet imsejsa fil-qafas fiskali internazzjonali u kienet tikkonċerna każijiet fejn l-attivitajiet diġitali twettqu f’livell transkonfinali. L-azzjonijiet nazzjonali mhux ikkoordinati f’dan il-qasam joħolqu kumplessità, iwasslu għal distorsjonijiet fis-suq uniku u jżidu r-riskju ta’ tassazzjoni doppja. F’dan l-isfond, soluzzjoni Ewropea żżid il-valur meta mqabbla ma’ politiki nazzjonali differenti, minħabba li tnaqqas il-piż tal-konformità għan-negozji soġġetti għar-regoli ġodda u tibgħat sinjal qawwi lill-komunità internazzjonali li l-Unjoni Ewropea hija impenjata li tiżgura t-tassazzjoni ġusta tal-ekonomija diġitali. Il-Kummissjoni kienet qed taħdem mill-qrib mal-Organizzazzjoni għall-Kooperazzjoni u l-Iżvilupp Ekonomiċi sabiex tappoġġja l-iżvilupp ta’ soluzzjoni internazzjonali, iżda dan jieħu ż-żmien u l-proposta dwar it-tassazzjoni korporattiva ta’ preżenza diġitali sinifikanti tistimola d-diskussjonijiet internazzjonali.

·Proposta għal Regolament dwar ir-razzjonalizzazzjoni ta’ miżuri li jmexxu ’l quddiem it-twettiq tan-netwerk trans-Ewropew tat-trasport

Fis-27 ta’ Mejju 2018, il-Kummissjoni adottat proposta għal Regolament dwar ir-razzjonalizzazzjoni ta’ miżuri li jmexxu ’l quddiem it-twettiq tan-netwerk trans-Ewropew tat-trasport. Din il-proposta għandha l-għan li tappoġġja l-implimentazzjoni effiċjenti u f’waqtha tan-netwerk trans-Ewropew ewlieni tat-trasport u titlob li kull Stat Membru jaħtar awtorità kompetenti waħda li tagħti l-permessi. Hija wasslet għal erba’ opinjonijiet motivati.

Ir-Riksdag Żvediż appoġġja l-għanijiet tal-proposta, iżda kkritika l-kamp ta’ applikazzjoni propost tal-abbozz ta’ Regolament, li għandu jinkludi l-komponenti infrastrutturali kollha tan-netwerk trans-Ewropew ewlieni tat-trasport, li jikkonsistu f’netwerks tat-trasport nazzjonali soġġetti għall-proċeduri nazzjonali tal-ippjanar u l-għoti tal-permessi. Fl-opinjoni tar-Riksdag, ma hemm ebda ħtieġa li jiġu kkontrollati bir-reqqa l-proċeduri nazzjonali tal-ippjanar u l-għoti tal-permessi, u lanqas il-funzjonament tal-istituzzjonijiet nazzjonali, inkluża l-awtonomija lokali u reġjonali. Il-Bundestag Ġermaniż appoġġja wkoll l-għanijiet tal-proposta, iżda kien tal-fehma li dawn l-għanijiet jistgħu jinkisbu b’mod effiċjenti mill-Istati Membri fil-livell lokali, reġjonali jew ċentrali, mingħajr il-ħtieġa li kull Stat Membru jkollu jaħtar awtorità kompetenti waħda. Huwa kkritika wkoll l-għażla ta’ Regolament, wara li kkunsidra li Direttiva kienet tippermetti li s-sitwazzjonijiet nazzjonali speċifiċi jiġu kkunsidrati aktar. Is-Senát Ċek ikkunsidra li l-proċedura integrata unika proposta ma qisitx il-kumplessità tas-sitwazzjonijiet li nqalgħu u li s-sitwazzjoni attwali tista’ tittejjeb bl-iskambju ta’ prattika tajba bejn l-Istati Membri. L-Oireachtas Irlandiżi kienu tal-fehma li l-proposta llimitat bla bżonn it-teħid tad-deċiżjonijiet nazzjonali u ma qisitx il-kunsiderazzjonijiet lokali u reġjonali.